4)

325i ir 325j straipsniai pakeičiami taip: „325i straipsnis Indekso finansinių priemonių ir kitų daugybinių pagrindinių finansinių priemonių vertinimas 1. Įstaigos vertina indekso ir kitas daugybines pagrindines finansines priemones pagal skaidrumo metodą tokia tvarka: a) apskaičiuodamos nuosavų lėšų reikalavimus delta ir kreivumo rizikai padengti, įstaigos daro prielaidą, kad turi indekso arba kitų daugybinių pagrindinių finansinių priemonių pagrindinių sudedamųjų dalių individualias pozicijas tiesiogiai, išskyrus indekso pozicijas, įtrauktas į alternatyvų koreliacinės prekybos portfelį, kurio atžvilgiu jos apskaičiuoja bendrą jautrumą indeksui; b) įstaigoms leidžiama atlikti jautrumų tam tikros indekso finansinės priemonės arba kitos daugybinės pagrindinės finansinės priemonės sudedamosios dalies rizikos veiksniui ir jautrumų to paties pavadinimo finansinių priemonių tos pačios sudedamosios dalies rizikos veiksniui užskaitą, išskyrus pozicijas, įtrauktas į alternatyvų koreliacinės prekybos portfelį; c) apskaičiuodamos nuosavų lėšų reikalavimus vega rizikai padengti, įstaigos gali daryti prielaidą, kad turi indekso arba kitos daugybinės pagrindinės finansinės priemonės pagrindinių sudedamųjų dalių individualias pozicijas tiesiogiai, arba apskaičiuoti tos finansinės priemonės pagrindinės pozicijos bendrą jautrumą. Antruoju atveju įstaigos bendrą jautrumą priskiria prie atitinkamos grupės, kaip nurodyta 6 skirsnio 1 poskirsnyje, tokia tvarka: i) jeigu, atsižvelgus į to indekso koeficientus, daugiau kaip 75 % to indekso sudedamųjų dalių būtų priskirtos prie tos pačios grupės, įstaigos priskiria jautrumą tai grupei ir vertina jį kaip vieno pavadinimo jautrumą toje grupėje; ii) visais kitais atvejais įstaigos priskiria jautrumą prie atitinkamos indekso grupės. 2. Nukrypstant nuo 1 dalies a punkto, apskaičiuodamos nuosavų lėšų reikalavimus delta ir kreivumo rizikai padengti įstaigos gali apskaičiuoti bendrą jautrumą į biržos sąrašus įtraukto nuosavybės vertybinio popieriaus arba kredito indekso pozicijai, jeigu į biržos sąrašus įtrauktas nuosavybės vertybinis popierius arba kredito indeksas atitinka 3 dalyje nustatytas sąlygas. Tokiu atveju įstaigos bendrą jautrumą priskiria prie atitinkamos grupės, kaip nurodyta 6 skirsnio 1 poskirsnyje, tokia tvarka: a) jeigu, atsižvelgus į to biržos sąrašus įtraukto indekso koeficientus, daugiau kaip 75 % to į biržos sąrašus įtraukto indekso sudedamųjų dalių būtų priskirtos prie tos pačios grupės, įstaigos priskiria jautrumą tai grupei ir vertina jį kaip vieno pavadinimo jautrumą toje grupėje; b) visais kitais atvejais įstaigos priskiria jautrumą prie atitinkamos į biržos sąrašus įtraukto indekso grupės. 3. 2 dalyje išdėstytą metodą įstaigos gali taikyti finansinėms priemonėms, susietoms su į biržos sąrašus įtrauktais nuosavybės vertybiniais popieriais arba kredito indeksu, jeigu yra įvykdytos visos šios sąlygos: a) į biržos sąrašus įtraukto indekso sudedamosios dalys ir atitinkami jų koeficientai tame indekse yra žinomi; b) į biržos sąrašus įtrauktą indeksą sudaro ne mažiau kaip 20 sudedamųjų dalių; c) nė viena į biržos sąrašus įtraukto indekso sudedamųjų dalių nesudaro daugiau kaip 25 % bendros to indekso rinkos kapitalizacijos; d) nė vienas rinkinys, sudarantis vieną dešimtąją dalį visų į biržos sąrašus įtraukto indekso sudedamųjų dalių, suapvalinus iki artimiausio sveiko skaičiaus, nesudaro daugiau kaip 60 % visos to indekso rinkos kapitalizacijos; e) bendra visų į biržos sąrašus įtraukto indekso sudedamųjų dalių rinkos kapitalizacija yra ne mažesnė kaip 40 mlrd. EUR. 4. Įstaiga visą laiką nuosekliai visoms finansinėms priemonėms, susietoms su į biržos sąrašą įtrauktu vertybiniu popieriumi arba kredito indeksu, atitinkančiu 3 dalyje nustatytas sąlygas, taiko tik 1 dalyje išdėstytą metodą arba 2 dalyje išdėstytą metodą. Prieš pradėdama vietoje vieno metodo taikyti kitą, įstaiga iš anksto prašo kompetentingos institucijos leidimo. 5. Indekso arba kitos daugybinės pagrindinės finansinės priemonės atveju jautrumo duomenys, naudojami apskaičiuojant delta ir kreivumo riziką, yra nuoseklūs, nepriklausomai nuo to, koks metodas yra taikomas tai finansinei priemonei. 6. Indeksui arba daugybinėms finansinėms priemonėms, kurioms tenka kita likutinė rizika, kaip nurodyta 325u straipsnio 5 dalyje, taikomas 4 skirsnyje nurodytas likutinės rizikos papildomas mokestis. 325j straipsnis Kolektyvinio investavimo subjektų vertinimas 1. KIS pozicijos nuosavų lėšų reikalavimus rinkos rizikai padengti įstaiga apskaičiuoja vienu iš šių metodų: a) jeigu įstaiga gali gauti pakankamai informacijos apie KIS individualias pagrindines pozicijas, skaičiuodama nuosavų lėšų reikalavimus tos KIS pozicijos rinkos rizikai padengti ji apskaičiuoja KIS pagrindines pozicijas taip, lyg jas turėtų tiesiogiai; b) jeigu įstaiga negali gauti pakankamai informacijos apie KIS individualias pagrindines pozicijas, tačiau KIS įgaliojimo turinys jai yra žinomas ir ji gali gauti KIS dienos kainų kotiruotes, ji apskaičiuoja nuosavų lėšų reikalavimus tos KIS pozicijos rinkos rizikai padegti vienu iš šių metodų: i) įstaiga gali daryti prielaidą, kad KIS pozicija yra viena nuosavybės vertybinių popierių pozicija, priskirta 325ap straipsnio 1 dalies 8 lentelėje nurodytai grupei „Kiti sektoriai“; ii) gavusi savo kompetentingos institucijos leidimą, įstaiga gali apskaičiuoti nuosavų lėšų reikalavimus KIS rinkos rizikai padengti pagal KIS įgaliojime ir atitinkamuose teisės aktuose nustatytas ribas; c) jeigu įstaiga neatitinka nei a, nei b punktuose nurodytų sąlygų, ji priskiria KIS prie ne prekybos knygos. Jeigu įstaiga taiko vieną iš b punkte nurodytų metodų, nuosavų lėšų reikalavimą įsipareigojimų neįvykdymo rizikai padengti, nurodytą šio skyriaus 5 skirsnyje, ir likutinės rizikos papildomą mokestį, nurodytą šio skyriaus 4 skirsnyje, ji taiko, jeigu pagal KIS įgaliojimą yra nustatyta, kad tam tikroms KIS pozicijoms yra taikomi tie nuosavų lėšų reikalavimai. Jeigu įstaiga taiko b punkto ii papunktyje nurodytą metodą, apskaičiuodama nuosavų lėšų reikalavimus KIS išvestinių finansinių priemonių pozicijų sandorio šalies kredito rizikai padengti ir kredito vertinimo koregavimo rizikai padengti ji gali taikyti 132a straipsnio 3 dalyje išdėstytą supaprastintą metodą. 2. Nukrypstant nuo 1 dalies, jeigu įstaiga turi KIS poziciją, pagal kurią lyginamasis indeksas sekamas taip, kad metinės grąžos skirtumas tarp KIS ir sekamo lyginamojo indekso per paskutiniuosius 12 mėnesių pagal absoliučiąsias vertes išlieka mažesnis negu 1 %, neįskaičiuojant mokesčių ir komisinio atlygio, įstaiga gali vertinti tą poziciją kaip sekamo lyginamojo indekso poziciją. Įstaiga patikrina, ar pozicija atitinka tą sąlygą tada, kai poziciją įgyja, o paskui – bent kartą per metus. Tačiau jeigu turimi ne visi paskutiniųjų 12 mėnesių duomenys, įstaiga, gavusi kompetentingos institucijos leidimą, gali naudoti trumpesnio negu 12 mėnesių laikotarpio metinės grąžos skirtumą. 3. Vertindama savo KIS pozicijas, įstaiga gali derinti kelis 1 dalies a, b ir c punktuose išdėstytus metodus. Tačiau visas to paties KIS pozicijas įstaiga vertina tik vienu iš tų metodų. 4. Pagal 1 dalies b punktą atlikdama skaičiavimus, įstaiga remiasi tokiomis nuostatomis: a) apskaičiuojant nuosavų lėšų reikalavimus pagal šio skyriaus 2 skirsnyje nustatytą jautrumu grindžiamą metodą, KIS pirmiausia tenka didžiausia pagal jo įgaliojimą arba atitinkamą teisės aktą leidžiama pozicija, kuriai taikomi didžiausi pagal tą skirsnį nustatyti nuosavų lėšų reikalavimai, o paskui jam tenka pozicijos mažėjančia tvarka, kol pasiekiama didžiausia bendro nuostolio riba; b) apskaičiuojant nuosavų lėšų reikalavimus įsipareigojimų neįvykdymo rizikai padengti, nustatytus šio skyriaus 5 skirsnyje, KIS pirmiausia tenka didžiausia pagal jo įgaliojimą arba atitinkamą teisės aktą leidžiama pozicija, kuriai taikomi didžiausi pagal tą skirsnį nustatyti nuosavų lėšų reikalavimai, o paskui jam tenka pozicijos mažėjančia tvarka, kol pasiekiama didžiausia bendro nuostolio riba; c) jei taikoma, KIS taiko finansinį svertą didžiausiu pagal jo įgaliojimą arba atitinkamą teisės aktą leidžiamu mastu. Nuosavų lėšų reikalavimai visoms to paties KIS pozicijoms, dėl kurių atliekami pirmoje pastraipoje nurodyti skaičiavimai, apskaičiuojami atskirai, kaip atskiras portfelis, pagal šiame skyriuje išdėstytą metodą. 5. Įstaiga gali taikyti 1 dalies a arba b punkte nurodytus metodus tik tada, kai KIS atitinka visas 132 straipsnio 3 dalyje ir 4 dalies a punkte nustatytas sąlygas.“;